जज बनने का सपना पूरा हुआ : बागी
भास्कर संवाददाता | गुरदासपुर
गांवगंजा के रहने वाले एडवोकेट रवतेशइंद्रजीत सिंह बागी की जज के तौर पर सिलेक्शन हुई है। खास बात यह है कि पंजाब एवं हरियाणा हाइकोर्ट की ओर से पीपीएससी के जरिये कराई गई पीसीएस ज्यूडीशियल की परीक्षा में बागी ने पंजाब भर में सेकेंड स्थान प्राप्त किया है। वह अपनी सफलता का श्रेय अपने पिता पंजाब टूरिज्म कार्पोरेशन के पूर्व चेयरमैन इंद्रजीत सिंह बागी को देते हैं।
पटियाला के डॉ. जीएस बाजवा ने भी उन्हें परीक्षा पास करने में खासा सहयोग दिया। उन्हें इस उपलब्धि के लिए वीरवार को श्री दरबार साहिब अमृतसर में एसजीपीसी पदाधिकारियों की ओर से सम्मानित भी किया गया। उनके छोटे भाई सवतेशइंद्रजीत सिंह बागी ने भी उनके साथ ही यह परीक्षा दी, लेकिन वह थोड़े से अंकों के कारण इसे पास नहीं कर पाए। रवतेशइंद्रजीत सिंह ने बताया कि उन्होंने यह परीक्षा सेकेंड अटेंप्ट में पास की है और बचपन से उन्होंने जज बनने का सपना देखा था।
पीसीएस ज्यूडीशियरी की परीक्षा में सेकेंड पोजीशन हासिल की
रवतेशइंद्रजीत सिंह बागी (दाएं से तीसरे) को सम्मानित करते एसजीपीसी के पदाधिकारी। -भास्कर
ज्यूडीशियरी में आने का कारण पूछने पर वह कहते हैं कि उनका एक ही उद्देश्य है कि लोगों को जस्टिस डिलीवर कर सकें। सभी को ईमानदारी के साथ न्याय देना उनकी प्राथमिकता में शामिल होगा। इसके लिए वह हर संभव प्रयास करेंगे कि किसी निर्दोष को सजा होने पाए। उन्होंने एलएलबी की परीक्षा साल 2012 में पास की थी। इसके बाद उन्होंने फौजदारी केसों के वरिष्ठ वकील एडवोकेट कर्णजीत सिंह के साथ वकालत शुरू की। खास बात यह है कि गांव गंजा जैसे सीमावर्ती इलाके से उठकर ऐसी उपलब्धि पाना अपने आप में ही खास हो जाता है, उनकी इस उपलब्धि पर पूरे गांव में खुशी की लहर है।
hin_Deva mai_Deva hin_Deva hin_Deva bho_Deva awa_Deva hin_Deva